Mikkel Bjørn Sørensen
Mikkel Bjørn Sørensen (født 19. oktober 1995) er en dansk politiker og tidligere skolelærer, der siden 2022 har været medlem af Folketinget for Nye Borgerlige. Fra 2016 til 2021 var han Nye Borgerliges Ungdoms første ungdomsformand. I april 2022 blev han Nye Borgerliges spidskandidat til Folketinget på Fyn efter tidligere at have været opstillet ved kommunalvalget 2017 i Vejle Kommune og folketingsvalget 2019 i Sydjyllands Storkreds. Ved folketingsvalget 2022 blev Mikkel Bjørn valgt til Folketinget i Fyns Storkreds.

Tid i ungdomspolitik

Konservativ Ungdom 
Mikkel Bjørn Sørensen starterede i Konservativ Ungdom, hvor han blev lokalformand for KU Vejle. Han tilhørte den nationalkonservative Hvid Fløj i ungdomspartiet. I 2016 blev han sammen med to andre medlemmer af KU ekskluderet, angiveligt efter at de i en lukket Facebook-gruppe havde tilkendegivet, at de ikke ønskede at stemme på De Konservative, hvilket blev anset for illoyalt. På KU's landsråd stemte ca. 140 medlemmer for og 112 imod eksklusionen.

Nye Borgerliges Ungdom 
I oktober 2016 blev Mikkel Bjørn Sørensen valgt som første formand for Nye Borgerliges Ungdom. I oktober 2021 blev han afløst af Malte Larsen.

Kandidat ved kommunal- og folketingsvalg 

Ved kommunalvalget 2017 stillede Sørensen op for Nye Borgerlige i Vejle Kommune, hvor han opnåede 33 personlige stemmer. Ved folketingsvalget 2019 stillede han op for Nye Borgerlige i Sydjyllands Storkreds og fik 46 personlige stemmer. I april 2022 blev han valgt som partiets spidskandidat i Fyns Storkreds til det næstkommende folketingsvalg, hvor han ved dets afholdelse den 1. november 2022 med 888 personlige stemmer opnåede valg til Folketinget.

Referencer

Eksterne henvisninger 
Mikkel Bjørn Sørensens personlige hjemmeside
Mikkel Bjørn Sørensens artikler i Årsskriftet Critique

Folketingsmedlemmer fra Nye Borgerlige
Lærere fra Danmark